चेन्नई के अस्पताल में आग, दो महिलाओं की मौत  
चेन्नई के एक अस्पताल में शनिवार सुबह आग भड़कने से दो महिलाओं की मौत हो गई। यह जानकारी एक अधिकारी ने दी।
चेन्नई के एक अस्पताल में शनिवार सुबह आग भड़कने से दो महिलाओं की मौत हो गई। यह जानकारी एक अधिकारी ने दी।  अग्निशमन अधिकारियों को अंदेशा है कि किलपॉक मेडिकल अस्पताल में आग शार्ट सर्किट की वजह से लगी। अस्पताल के चिकित्सा अधीक्षक आर. सुकुमार ने  आईएएनएस को बताया कि हादसे में मरने वाली महिलाओं की शिनाख्त 45 वर्षीया तमिल सेल्वी और 72 वर्षीया कृष्णा बाई के रूप में की गई है।    सुकुमार ने बताया, "सुबह करीब पांच बजे गहन चिकित्सा कक्ष (आईसीयू)से धूआं उठता देखा गया।" उन्होंने बताया कि दमकल गाड़ियां बुलाई गईं जबकि अस्पताल के कर्मियों ने आईसीयू में भर्ती मरीजों को वहां से निकालना शुरू कर दिया।  उन्होंने बताया कि धूंआ बहुत गहरा था और कुछ भी दिखाई नहीं दे रहा था। मौतों की वजह पता नहीं चल सकी है। सुकुमार ने बताया कि आईसीयू के बाकी मरीजों की देखरेख की जा रही है।